ལོ་ངོ་བཅོ་ལྔ་འགོར་སོང་།ངའི་ཕ་ཡུལ་དེ་ད་ལྟ་ཅི་འདྲ་ཞིག་ཡིན་ནམ།སྔོན་ཆད་གཡུ་སྔོན་རྩྭ་ཐང་ཞེ་ན་ཕྱུགས་ཁྲ་ཁྲའི་རུ་མ་ཐང་ལ་བརྡལ་བའི་འབྲོག་སྡེ་ཆེན་པོ་ཞིག་ཡིན།གཡུ་མདོག་གི་གོས་ཆེན་ཐང་ལ་བཏིང་འདྲའི་གཡུ་སྔོན་རྩྭ་ཐང་དེ་ལྷ་ཡི་བཟོ་བོས་པིར་གྱིས་བྲིས་པ་དང་མཚུངས་པར་མུ་ནས་མུ་མེད་པར་སྤང་རྒྱན་དཀར་དམར་དང་ལུག་མིག་མེ་ཏོག་སོགས་ཁྲ་ཆིལ་ལེར་བཞད་ཅིང་།ཕྱེ་མ་ལེབ་དང་གཡུ་སྦྲང་།ད་དུང་བྱེའུ་ཆུང་ཅོ་ཀ་སོགས་བྱ་བྱེའུ་འབའ་འབུ་མང་པོ་རང་དབང་གར་གྱིས་རྩེན་པའི་འཇིག་རྟེན་འདིའི་ཆེས་མཛེས་པའི་མེ་ཏོག་གི་སྐྱེད་ཚལ་ཞིག་ཡིན།དཔག་ཚད་ཁྱོན་ལ་དྲི་ཞིམ་སྨན་གྱི་བསུང་ངད་ལྡང་ཞིང་།གཡུ་ཆུ་སྔོན་མོ་ནི་དར་དཀར་གྱི་ཁ་བཏགས་རིང་མོ་ཞིག་དང་འདྲ་བར་ཀྱ་ཀྱུའི་འགྲོས་དང་།ལྷང་ལྷུང་གི་སྒྲ་ཡིས་ནམ་ཡང་ས་ཆེན་འདིའི་ཕ་མཐའ་འཚོལ་བར་བྱེད།གཡུ་ཆུའི་འགྲམ་ངོགས་སུ་རྟ་ནོར་ལུག་གསུམ་ས་ཆེན་འདིའི་ཕུན་ཚོགས་ཀྱིས་བཟི་ནས་རང་རང་ས་ན་འཚོ་བཅུད་ཕུན་སུམ་ཚོགས་པའི་རྩྭ་གསེབ་ལ་ཟུག་ཡོད།དུ་བའི་ལྕང་ལོ་གཡོ་བའི་སྲིད་པའི་སྦྲ་རྒན་དག་ནི་བསྐལ་བ་སྟོང་ཕྲག་མང་པོར་གཡུ་སྔོན་རྩྭ་ཐང་ལ་བརྒྱབ་པའི་ལྷན་པ་དང་འདྲ་བར་གཡོ་མེད་དུ་གནས་ཤིང་།མདོ་གདུགས་སྒྲོལ་གསུམ་དང་རྒྱལ་མཚན་རྩེ་མོ་སོགས་སྒོ་དར་མང་པོ་དལ་བུའི་རླུང་གིས་བསྐྱོད་ཚེ་ཟབ་མོའི་ཆོས་སྒྲ་ལྷང་ལྷང་སྒྲོག་པར་བྱེད།ཨ་ཨ།ངའི་ཕ་ཡུལ་དེ་ངོ་མ་ལྷ་ཡུལ་དང་འདྲ་ཡ།གྲོང་ཁྱེར་ནས་བསྡད་ཀྱིན་བསྡད་ཀྱིན་ཕ་ཡུལ་དྲན་ཞིང་།ལོ་རྒས་ཀྱིན་རྒས་ཀྱིན་ལྷག་ཏུ་དྲན།